Ramaphosa stel beleggers gerus oor onteiening sonder vergoedingPres. Cyril Ramaphosa tydens die Mynbou-indaba in Kaapstad (Februarie 2019) (Foto: Presidensie/Twitter) Beleggers hoef nie bekommerd te wees dat hul beleggings en bates van hul weggeneem sal word tydens grondonteiening sonder vergoeding nie, omdat dié maatreël op só manier aangepak sal word om nie die beginsels van die Grondwet te ondermyn nie, het pres. Cyril Ramaphosa Dinsdag gesê. “Dit sal gedoen word op só manier dat ekonomiese ontwikkeling en landelike insette bevorder word en dat die beginsels van ons Grondwet nie ondermyn word nie.” Ramaphosa het tydens die Mynbou-indaba by die Kaapstadse internasionale konvensiesentrum gesê die regering het die geleentheid gebruik om sy benadering oor grondhervorming aan beleggers duidelik te stel nadat beleggers hul kommer uitgespreek het oor planne vir onteiening sonder vergoeding. “Ons moet dit duidelik stel dat ons benadering is om eiendomsregte te bevorder, en nie te ondermyn nie, terwyl ons dit wat as die ‘oorspronklike sonde’ beskryf word teen swart Suid-Afrikaners tydens koloniale en apartheidsdae, probeer takel. Dit wat ons voorstel, is slegs van toepassing op grondhervorming en binne ŉ duidelike stel omstandighede,” het die president gesê. Hy neem kennis dat mynmaatskappye vir die regering aangedui het dat hulle bereid is om hul grond weg te gee vir behuising vir plaaslike regerings of boerdery aan verskeie gemeenskappe. “Ons moet dié mynmaatskappye loof wat oortollige grond het, wat hulle nie gebruik nie, en aangedui het dat hulle bereid is om die grond weg te gee vir behuising vir plaaslike regerings of as boerdery vir verskeie gemeenskappe. Dit is wat goeie korporatiewe burgerskap behels, waar maatskappye konstruktief betrokke raak om ŉ maatskaplike behoefte aan te roer.”